CELEX: 32019R0891
Language: da
Date: 2019-05-28 00:00:00
Title: Kommissionens forordning (EU) 2019/891 af 28. maj 2019 om ændring af bilag I og II til Europa-Parlamentets og Rådets forordning (EF) nr. 1333/2008 for så vidt angår den funktionelle gruppe »stabilisatorer« og anvendelsen af ferrolactat (E 585) på hvidlig fåreporesvamp (Albatrellus ovinus) som fødevareingrediens i svenske leverpostejer (EØS-relevant tekst.)

29.5.2019   
               
               
                  DA
               
               
                  Den Europæiske Unions Tidende
               
               
                  L 142/54
               
            
         KOMMISSIONENS FORORDNING (EU) 2019/891
         af 28. maj 2019
         om ændring af bilag I og II til Europa-Parlamentets og Rådets forordning (EF) nr. 1333/2008 for så vidt angår den funktionelle gruppe »stabilisatorer« og anvendelsen af ferrolactat (E 585) på hvidlig fåreporesvamp (Albatrellus ovinus) som fødevareingrediens i svenske leverpostejer
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 9, stk. 2, og artikel 10, stk. 3, og
         ud fra følgende betragtninger:
         
                     (1)
                  
                  
                     Forordning (EF) nr. 1333/2008 indeholder bestemmelser om fødevaretilsætningsstoffer og deres funktionelle klasser samt en EU-liste over fødevaretilsætningsstoffer.
                  
               
                     (2)
                  
                  
                     I bilag I til forordning (EF) nr. 1333/2008 er der fastsat funktionelle grupper af fødevaretilsætningsstoffer i fødevarer og af fødevaretilsætningsstoffer i fødevaretilsætningsstoffer og fødevareenzymer.
                  
               
                     (3)
                  
                  
                     Videnskabelige fremskridt og teknologisk udvikling har givet en bedre forståelse af den teknologiske funktion ved fødevaretilsætningsstoffet ferrolactat (E 585). Ved anvendelse på hvidlig fåreporesvamp (Albatrellus ovinus) afgiver ferrolactat ikke sin egen farve og forstærker heller ikke svampens eksisterende farve. Stoffet påvirker og ændrer svampens farve (fra hvid til mørk) ved at reagere med visse af svampens vævsbestanddele, såsom polyphenoler. Denne egenskab ved ferrolactat falder ikke ind under den nuværende funktionelle gruppe »stabilisatorer« eller nogen anden funktionel gruppe, der er opført i bilag I til forordning (EF) nr. 1333/2008. Den funktionelle gruppe »stabilisatorer« bør derfor ændres således, at ordet »eksisterende« udgår (vedrører ikke den danske udgave), så den dækker den teknologiske funktion ved ferrolactat (E 585), når stoffet anvendes på hvidlig fåreporesvamp (Albatrellus ovinus).
                  
               
                     (4)
                  
                  
                     Bilag II til forordning (EF) nr. 1333/2008 indeholder en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
                  
               
                     (5)
                  
                  
                     EU-listen over fødevaretilsætningsstoffer kan opdateres i overensstemmelse med den fælles procedure, jf. Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
                  
               
                     (6)
                  
                  
                     Der blev den 25. oktober 2016 indgivet en ansøgning om godkendelse til at anvende ferrolactat (E 585) på hvidlig fåreporesvamp (Albatrellus ovinus) anvendt som fødevareingrediens i svenske leverpostejer. Medlemsstaterne fik adgang til ansøgningen i overensstemmelse med artikel 4 i forordning (EF) nr. 1331/2008.
                  
               
                     (7)
                  
                  
                     I Sverige indeholder visse typer leverpostej (»leverpastej«) traditionelt hvidlig fåreporesvamp (Albatrellus ovinus) som fødevareingrediens. Inden hvidlig fåreporesvamp (Albatrellus ovinus) tilsættes leverpostej, er der et teknologisk behov for at anvende ferrolactat (E 585) til behandling af den naturligt hvide svamp for at opnå den ønskede mørke farve.
                  
               
                     (8)
                  
                  
                     Den Videnskabelige Komité for Levnedsmidler har vurderet, at sikkerheden ved anvendelse af ferrolactat (E 585) på oliven er acceptabel (3). Svenske leverpostejer indeholder kun ca. 0,5 % svamp. Den yderligere eksponering for ferrolactat i forbindelse med tilsætning til hvidlig fåreporesvamp (Albatrellus ovinus) anvendt som fødevareingrediens i svenske leverpostejer vil således være ubetydelig.
                  
               
                     (9)
                  
                  
                     I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet (i det følgende benævnt »autoriteten«), inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed.
                  
               
                     (10)
                  
                  
                     Eftersom godkendelsen af ferrolactat (E 585) i hvidlig fåreporesvamp (Albatrellus ovinus) anvendt som fødevareingrediens i svenske leverpostejer udgør en opdatering af den nævnte liste, som ikke kan påvirke menneskers sundhed, er det ikke nødvendigt at indhente en udtalelse fra autoriteten.
                  
               
                     (11)
                  
                  
                     Ferrolactat (E 585) bør derfor godkendes som stabilisator for hvidlig fåreporesvamp (Albatrellus ovinus) anvendt som fødevareingrediens i svenske leverpostejer.
                  
               
                     (12)
                  
                  
                     Bilag I og II til forordning (EF) nr. 1333/2008 bør derfor ændres.
                  
               
                     (13)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilag I og II til forordning (EF) nr. 1333/2008 ændres som angivet i bilaget til nærværende forordning.
         
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. maj 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 354 af 31.12.2008, s. 16.
         
            (2)  Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (EUT L 354 af 31.12.2008, s. 1).
         
            (3)  Rapport fra Den Videnskabelige Komité for Levnedsmidler, 25. serie, 1990.
      
      
         
            BILAG
            I forordning (EF) nr. 1333/2008 foretages følgende ændringer:
            
                        1)
                     
                     
                        
                           (vedrører ikke den danske udgave)
                        
                     
                  
                        2)
                     
                     
                        I bilag II, del E, foretages følgende ændringer:
                        
                                    a)
                                 
                                 
                                    I fødevarekategori 04.2.2 (»Frugt og grøntsager i eddike, olie eller saltlage«) affattes rækken vedrørende ferrolactat (E 585) således:
                                    
                                                 
                                             
                                             
                                                »E 585
                                             
                                             
                                                Ferrolactat
                                             
                                             
                                                150
                                             
                                             
                                                (56)
                                             
                                             
                                                Kun til hvidlig fåreporesvamp (Albatrellus ovinus) anvendt som fødevareingrediens i svenske leverpostejer og til oliven, der er blevet mørke ved oxidation«
                                             
                                          
                              
                                    b)
                                 
                                 
                                    I fødevarekategori 04.2.3 (»Frugt og grøntsager på dåse eller i glas«) affattes rækken vedrørende ferrolactat (E 585) således:
                                    
                                                 
                                             
                                             
                                                »E 585
                                             
                                             
                                                Ferrolactat
                                             
                                             
                                                150
                                             
                                             
                                                (56)
                                             
                                             
                                                Kun til hvidlig fåreporesvamp (Albatrellus ovinus) anvendt som fødevareingrediens i svenske leverpostejer og til oliven, der er blevet mørke ved oxidation«